En 31-årig thybo har fået 12 års fængsel for at have stukket en franskmand ihjel med 79 knivstik.

Fredag faldt der dom i drabssagen, hvor en 31-årig mand fra Thisted var kendt skyldig i drab på den 31-årige franskmand Francois Mendes. Yon Zean Grome Schirmer Akueson blev idømt 12 års fængsel ved Retten i Holstebro for at have dræbt franskmanden med 79 knivstik i en lejlighed på Møllevej i Thisted tilbage i februar i år. - Jeg har drøftet dommen med min klient, og vi modtager den. 12 års fængsel er udgangspunktet i sådanne drabssager, siger forsvarsadvokat Bjarne Vium. Bjarne Vium havde indstillet 11 års fængsel, mens specialanklager Pia Koudahl mente, at straffen skulle være 13 års fængsel. Et uenigt nævningeting endte altså midt i mellem på 12 års fængsel, fordi det var det, der var flertal for. Ifølge den nu dømte thybo ville Francois Mendes ikke forlade hans hjem på Møllevej i Thisted. Det fik raseriet til at blusse op hos den dømte, som fik fat i to knive og stak franskmanden i alt 79 gange. Den 31-årige thybo har under retssagen er kendt, at han stak franskmanden med kniven, men han ville kun erkende vold med døden til følge. Anklagemyndigheden har nu 14 dage til at overveje, om dommen skal ankes.